Polisie soek deurnag na ‘reeksmoordenaar’ wat ontsnap | Netwerk24
Polisie soek deurnag na ‘reeksmoordenaar’ wat ontsnap
Deur Pelane Phakgadi, News24 06 Desember 2018 09:13
Die twee verhoorafwagtende gevangenes wat Woensdagmiddag by die hooggeregshof in Johannesburg ontsnap het, is steeds soek.
Die twee mans is Mongezi Mcunukelwa (31) en Sbonelo Nkosingiphe Thwala (25).
Mcunukelwa is ’n vermeende reeksmoordenaar. Hy word aangekla op twee moordklagte en een van poging tot moord. Hy het Dinsdag, ’n dag voor sy gewaagde ontsnapping, sy borgtogaansoek in die landdroshof in Palm Ridge laat vaar.
Sy makker, Thwala, het in die hof verskyn vir ’n moord wat in April in Jeppe plaasgevind het, sowel as die besit van ’n onwettige vuurwapen en ammunisie.
Mongezi Mcunukelwa en Sbonelo Nkosingiphe Thwala het Woensdag uit polisieaanhouding ontsnap in Johannesburg. Foto: Twitter
Albei mans word nou deur ’n bykomende aanklag van ontsnapping uit wettige aanhouding in die gesig gestaar.
Kapt. Mavela Masonda, polisiewoordvoerder, sê die polisie probeer vasstel hoe die mans daarin geslaag het om te ontsnap, wanneer hulle veronderstel was om toegesluit te wees in die selle, wat onder die hof geleë is.
“Ons weet nie hoe hulle ontsnap het nie, maar ons ondersoekspan werk dag en nag. Hulle het ook beeldmateriaal wat deur die kringtelevisiekameras opgeneem is onder oë gehad.
“ ’n Span bestaande uit senior speurders is aangestel om die beskuldigdes vas te trek en om ondersoek in te stel na die ontsnapping,” sê Masondo.
Masondo het ’n waarskuwing gerig aan die publiek om nie die mans te nader nie, want hulle is “gevaarlik”. Die publiek word gevra om eerder die polisie te kontak indien hulle die mans sou gewaar.
Intussen het die departement van korrektiewe dienste die skuld op die polisie geplaas deur te sê gevangenes is onder polisiebewaking sodra hulle die tronksel verlaat.
“Ons is bewus van die voorval, maar die polisie sal die regte persone wees om hieroor kommentaar te lewer,” sê Logan Maistry, nasionale woordvoerder.
Meer oor: Mongezi Mcunukelwa | Johannesburg | Ontsnapping | Hof | Reeksmoordenaar
Regters agter slot en grendel nadat gevangenes ontsnap